b'\n_START_ARTICLE_\nGrad Kalnik\n_START_PARAGRAPH_\nGrad Kalnik (hrva\xc5\xa1ko: Stari grad Veliki Kalnik, (nem\xc5\xa1ko: Kemnek, mad\xc5\xbearsko: Kemnuk, latinsko: Kemlek) je bil najstarej\xc5\xa1i srednjeve\xc5\xa1ki fevdalni grad na Severu Hrva\xc5\xa1ke , ki je bil zgrajen konec 12. stoletja ali ob za\xc4\x8detku 13. stoletja. Nahajal se je na strmi steni imenovani Vuklenec, pod najvi\xc5\xa1jim vrhom Kalni\xc5\xa1kega pogorja Vranilovca (643 m), ki se imenuje tudi Veliki Kalnik. Grad je bil opu\xc5\xa1\xc4\x8den in prepu\xc5\xa1\xc4\x8den v razvaline \xc5\xbee sredi. 17. stoletja.\n_START_SECTION_\nZgodovina\n_START_PARAGRAPH_\nGrad Kalnik se v zgodovinskih virih prvi\xc4\x8d omenja v listini ogrskega kralja Bele IV. iz leta 1243, v kateri se navaja kot va\xc5\xbeno opori\xc5\xa1\xc4\x8de v boju tatarskim vdorom. Listina navaja, da je "castrum nostrum Kemlek", kralja branil pred Tatari. Iz tega je mogo\xc4\x8de sklepati, da je grad stal \xc5\xbee pred tatarskim vdorom leta 1241 in da je bil kraljeva lastnina. Obi\xc4\x8dajno pa so s takimi gradovi upravljali bani ali \xc5\xbeupani. V pisnih virih najdemo ta grad pod razli\xc4\x8dnimi poimenovanji: Kalnik, Kemnuk, Kemnek, Kemluk in podobno. V listini iz leta 1264 je omenjen tudi "comes de Kemnuk" in "iobagiones castri" \xe2\x80\x93 torej gradi\xc5\xa1\xc4\x8dan. To pomeni, da so bili na gradu/trdnjavi name\xc5\xa1\xc4\x8deni kraljevi vojaki z obvezo obrambe gradu in pripadajo\xc4\x8dega gospostva. Grad ali utrdba Kalnik je bil na tako nedostopnem mestu, da vanj ni bilo mogo\xc4\x8de priti z vozom ampak le pe\xc5\xa1. Branil ali kontroliral je cesto, ki je vodila preko Kalni\xc5\xa1ke gore. Srednjeve\xc5\xa1ki grad tudi ni nastal obenem, ampak postopoma, najstarej\xc5\xa1i je manj\xc5\xa1i gornji del gradu. _NEWLINE_Ne glede na to, ali je bil grad zgrajen pred ali \xc5\xa1ele za obrambo pred Tatari je bil grad Kalnik sede\xc5\xbe fevdalnega gospostva in uprave \xc5\xbeupe Kalnik. Po smrti kralja Bele IV. je zamenjal mnoge lastnike. Kralj \xc5\xa0tefan je gospostvo in trdnjavo leta 1270 podaril slavonskemu banu Rolandu. Kasneje gospodar postane plemi\xc4\x8d Gardun. V za\xc4\x8detku 14. stoletja pride v posest zagreb\xc5\xa1kega \xc5\xa1kofa Avgu\xc5\xa1tina Ka\xc5\xbeoti\xc4\x87a, ki je bil progla\xc5\xa1en za bla\xc5\xbeenega. V za\xc4\x8detku 15. stoletja je celotna posest v lasti kralja Sigismunda Luksembur\xc5\xa1kega. Takrat je v njegovem imenu s trdnjavo in gospostvom upravljala njegova \xc5\xbeena Barbara Celjska. Kasneje je grad Kalnik pridobil zagreb\xc5\xa1ki \xc5\xa1kof Alben, po njegovi smrti pa sama zagreb\xc5\xa1ka \xc5\xa1kofija. Nato je Sigismund \xc5\xa1kofiji odvzel grad \xc5\xa1kofiji in prepustil bosanskemu kralju Tvrtku Kotromani\xc4\x87u, vendar ga ta verjetno ni nikoli prevzel. Novi ogrski kralj Albert Habsbur\xc5\xa1ki je leta 1438 (ko je bil njegov skrbnik njegov stric Herman II. Celjski) posest Kalnik podaril srbskemu despotu \xc4\x90ura\xc4\x91 Brankovi\xc4\x87u. Leta 1452 je trdnjavo in posest prepustil svoji h\xc4\x8derki Katarini in njenemu mo\xc5\xbeu Ulrikom II. Celjskim. Po njegovi smrti \xe2\x80\x93 umoru leta 1456, le dva meseca pred smrtjo o\xc4\x8deta, ga je nasledila njegova h\xc4\x8di. Katarina Brankovi\xc4\x87 je posest Kalnik prodala svojemu vojskovodji in varuhu Janu Vitovcu. Vitovca, ki umre leta 1469, za kratek \xc4\x8das nasledita sinova Jurij in Ivan. Ker sta bila tajna zaveznika nem\xc5\xa1kega cesarja Maksimilijana I. Habsbur\xc5\xa1kega in obto\xc5\xbeena izdajstva, jima leta 1488 grad in posestvo Kalnik, kot vsa druga, ogrski kralj Matija Korvin odvzame. Kralj Korvin je grad in gospostvo Kalnik najprej podaril svojemu podporniku Vladislavu Kosa\xc4\x8di, najstarej\xc5\xa1emu sinu \xc5\xa0tefana Kosa\xc4\x8de, nato ga je spet pridobil in dal v najem Ladislavu Egervarskemu. Po o\xc4\x8detovi smrti (\xe2\x80\xa0 1490) je grad Kalnik nasledil nezakonski sin Ivan Korvin, ki ga je okoli 1497 prodal dru\xc5\xbeini Alapi\xc4\x87._NEWLINE_Rodbina Alapi\xc4\x87 je to posest imela v lasti do za\xc4\x8detka 17. stoletja, ko se kor lastniki omenjata brata Toma\xc5\xbe in Peter grofa Erd\xc3\xb6dy. Nato je bil lastnik Franc Orehoczy (Orehove\xc4\x8dki), katerega potomec Vladislav Orehove\xc4\x8dki je sredi 17. stoletja pod trdnjavo zgradil novi \xc5\xa1e danes nekoliko ohranjen del. Stari grad (Veliki) Kalnik so zaradi njegove nepristopnosti lastniki po\xc4\x8dasi zapustili in pustili propasti. Lastniki posesti so si potem sledili \xc5\xa1e mnogi plemi\xc4\x8di med njimi: Dra\xc5\xa1kovi\xc4\x87i, Szeky, Zakmadi, Pata\xc4\x8di\xc4\x87i, Sermagi, Fodrovczy, O\xc5\xbeegovi\xc4\x87i), ki pa so posest upravljali iz drugih sredi\xc5\xa1\xc4\x8d.'